Степан Эрьзянь 140-це чачома иезэнзэ алтазь арсема сёрмадовкстнэнь кувалма «Руця» Лезэпаргонть мельёвтамозо. - Uralistica\nРазместил(а) Erush Vezhai, Октябрь 14, 2016 в 11:32pm\nКинь ульнесь мелезэ ледстямс Степан Эрьзянь, ды путомс арнема те ине эрзянь ломанентень сёрмадызь те кевкстеманть коряс эсь мелест-арсемаст.\nСёрмадовксост кучнызь минек лемс.\n2016 ие, ожоков, 11 чи.\nИлинк максо ине Эрзянть лия раськенень. Сон мерьсь: «Мон –Эрьзя!» Неень стака шкатнестэ ламот эрзят пелить истя мереме эстедест. Лемдить эсь пряст шабра раськень апаро валсо. Степан Эрьзя эзь пеле. Сон невтизе, кода эряви вечкемс эсь раськенть. Сонзэ эрямозо, керсевксэнзэ невтить тенек, кодамо сэрьс касы ломанесь, зярдо нежеди эсь раськес, эсь раскелемень вечкемас. Содадо, эрзят, минь карматано кеместэ аштеме, шумбрасто эрямо Модамасторонть лангсо ансяк сестэ, зярдо кеместэ карматано аштеме Эрзя раськелеменек кис.\n2016 иень ожоковонь 27-це чистэнть топодить 140 иеть Степан Эрьзянь чачома чизэнзэ. Те эрзянь покшчинть тешкстамга, «Руця» эрзянь Лезэпаргось ютавты эрзянь ломантнень ютксо арсема сёрмадовксонь пелькстамо: «Степан Эрьзя. Мейсэ сонзэ питнезэ эрзянь раськенть туртов?»\nКинь ульнесь мелезэ ледстямс Степан Эрьзянь, ды путомс арнема те ине эрзянь ломанентень, инеськеть, сёрмадызе те кевкстеманть коряс эсь мелензэ-арсеманзо. Аволь кувакасто.\nСёрмадовкстнэ кучозельть «Руця» Лезэпаргонть лемс: erush2002@mail.ru. 01.10.16 видьс.\nВесе сёрмадовкстнэнь путнинек «Эрзянь вал» Интернет курос. Ней ютавттано эрзятнень ютксо а покш пелькстамо. Сехте виев сёрмадовксонть кис «Руця» эрзянь Лезэпаргось максы изницянтень казне – 10000 целковойть.\nПелькстамонь лововкстнэ-результаттнэ лововить 2016 иень ожоковонь 20-це чистэнть.\nКинь ули мелезэ путомс эсь ярмакт те пелькстамонь казнес пшкадеде миненек. Вишка мельёрмадовкстнэнь ловнодо седе ало.\n«Руця» Лезэпаргось, тевветиезэ Эрюш Вежай.\nЭрзянский фонд «Руця» к 140-й годовщине со дня рождения Степана Эрьзи.\n27 октября 2016 года исполнится 140 лет со дня рождения Степана Эрьзи. Отмечая эту дату Фонд «Руця» проводит среди эрзян конкурс небольших заметок-эссе «Степан Эрьзя. В чем его ценность для Эрзя народа»?\nВсех, у кого возникло желание вспомнить Степана Эрьзю и отдать дань уважения великому сыну Эрзя народа, написали своё мнение и мысли по этому поводу. Не длинно.\nСвои мысли-эссе по этой теме присылались на адрес: erush2002@mail.ru до 01.10.16.\nВсе присланные эссе мы выкладываем в отдельной теме в Интернет группе «Эрзянь вал» для небольшого конкурса. За самое сильное произведение Фонд «Руця» учредил приз в размере 10000 рублей.\nИтоги конкурса будут подведены 20 октября 2016 года.\nЖелающих внести денежный вклад в призовой фонд конкурса просим обращаться к нам. Присланные мини эссе читайте ниже.\nФонд «Руця», координатор Эрюш Вежай.\nКучозь мель-сёрмадовкстнэ. / Присланные произведения.\nОД ШКАНЬ ЭРЗЯТНЕ ТЕТЬ СЮКПРЯ ЁВТЫТЬ!\nДы вана монь ютавтовксом рузонь кельстэ Ламбина Светланань валморозо:\nЭРЬЗЯ, КОНАСЬ ЭРЗЯНЬ ЛЕМСЭ\n( эрзякс ютавтызе Р.Жегалина)\nЭрьзя, конась эрзянь лемсэ?\nИстятнэсэ ломанькс ловить?\nСонзэ ули ёрокчизэ?\nТевензэ ваномс маштовить?\nА видеть истят вановкстнэ.\nВачочиденть сон сэреди,\nЯкшамось сэви эйсэнзэ...\nСон жо тейсынзе "эйдензэ"!\nЗяро кавтолдомат, кажот!\nВидечись пелькстамсто лиси.\nЭрьзянь корось чови мрамор,\nВидестэ, мазыйстэ чови.\nАргентинань кеме чувтось\nПокш уцяска сон Эрьзянень.\nКвебрачось ды альгорробось\nУльнесть тензэ - Пазонь казнекс.\nЭрьзя пек вечксы раськензэ.\nСтакачитнень сон изнинзе.\nТиринь масторнэнь казинзе!\nРаськентень, кона ламо тувталонь коряс кармась стувтнеме эсь лемензэ – виензэ, инечинзэ, – эряви к е м е м а н ь ш т а т о л. Истямо штатол, конань валдозо ютави сехте сэрей-кеме пирявксонь-кородовксонь пачк, конань саты виезэ токамс ломантнень оймест, сыремтемс потсост каштанчинь сятко. Сятко, кона шкань ютазь касы толокс, потсо палыця толокс, кона а мадстеви кодамояк варманень-даволнэнь. Те толонтень мерить р а с ь к е н ь ё ж о. Сонтемензэ керяви пингеде-пингес таргавиця рисьмесь, кона вейсэнди вейке раськень ломантнень. Сонтемензэ раськенть а ули в а н д ы н ь ч и з э.\nЭрзятнень ули истямо штатолост. Сон палы се ломаненть оймевийсэ, кона пингензэ перть бажась изнямс масторлангонь авидечитнень, кона эсензэ шкинемасо тюрсь сы шкань валдо эрямонть кис. Сон весе модамасторонть келес верьга вайгельть яволявтызе эсь раськензэ лементь – васенцекс ды вейкинекс. Сон содавикс ды малавикс ламо раськетненень, ансяк васняяк сон – м и н е к, сон – Э р ь з я!\nСтепань Эрьзядо мель. 140 чачома иезэнзэ.\nЭрьва раськенть улить ине ломанть,конатнень эряви содамс ды кирдемс сынст кувалма каштанчи.\nЭрзя раськенть истят ломанть ламо,сынст ютксо ,васенце таркатнесэ – Стёпан Эрьзя-весемасторонь содавикс кевень ды чувтонь керсицясь.\n140 иеть топодсть чачома чистэнзе,те таланов эрзянь ломаненте,ды неень шкас аволь весе эрзятненень,кадовикс содавиксэкс.\nМезе теезь сонзэ кедьсэ - а ёвтавить валсо..Эряви сынст марямс-неемс потмоёжосо. Ванат Эрьзянь кедьсэ теезь кев ды чувтонь рунготнень лангс ды а кемеви - сынь изнявтсть эрий ломанне, аволь менельмасторонь эрицяне.. Кодамо вечкема Эрьзя макссь ашо кевентень, чувтонтень ды сыньгак тензе максызь эсь вечкемаст ды лавшочист, макссть теемс мартост сень, мезе бажась Эрьзя,теке налксесть карадо-каршо налкшесэ. Ды те вечкемась неень шкас кадови салавичисэ\nЭрьзя.. Мекс Стёпань покштяесь саизе истямо омбоце лементь, путозь чевте рукшнанть эрзя валонтень. Арсезеви,истя сон невтизе сехте покш вечкеманзо эсензэ тиринь эрзянь раськентень, панжизе педе пес весе оймензе, сыремтизе, сонзэ сельмсэ неезь, мадиця эрзянь раськенть толпандянть ды кандызе эсензэ кедьсэ сехте верев Эрзянь Масторонь пандонть тёкшонтень, макссь тешкс весе эрзятненень - мон ЭРЗЯ, теке икелев содась "цикань Родэнекс" зярдояк а улян, кадован свал эрзянь ЭРЬЗЯКС.\nКадык одс кирвазтезь Эрьзянь кедьсэ толось палы эрьва эрзянь кудосо ды оймесэ, максы валдочи ды валдо ки эрьва эрзянтень, истя бажась неемс эсь раськензе Эрьзя. Истя улияк. Толпандясь палы неень шкас.\nСтепан Эрьзя - Неиця. Содыця. Маштыця. (140 чачома иезэнзэ. 27.10.1876 -27.11.1959)\nТе ульнесь пек умок. Вишкиненень. Тетянень та-кие казнесь кинига. Лангакссонть ульнесь путозь тейтерьавань бюстонь ванмо. Бюст валонть, нама, мон мееле мария, сестэ мон теде а содылинь. Ней а ледстяви, мейсь мон кувать кирдинь киниганть кедьсэнь, ды ванынь аванть чаманзо лангс, зярс авам эзизе сае книганть эстензэ.\nЮтасть иеть, мон касынь, седе тов сырединь, ансяк те чамась тешкас сельме икелем ашти. Нама, ней мон содан седе ламо чувтодонть. Марявсть-ловновсть ды теевсть содавиксэкс эрьва кодат «превей» валт: стиль, метод, резьба, суннер… Ансяк теке, зярдо мон ванан те чаманть лангс, кепетить кевкстематне. Кода истя эряви маштомс коське чувтонть лаксемстэ "чачтамс" башка, эриця чама. Неяви - те од, аволь однэ ава. Сон соды эсь мазычиденть ды чарькуди, мейсь тонть ванновксось прась сонзэ лангс ды мезде тон арсят сонзэ лангс ванозь. Те чарькодемась визделгавтызе сонзэ, ансяк эзизе кежиявто, паряк тонгак сонензэ неяват мельстуицякс ды сон учи седе тов эскельксэнть…\nА содан! Паряк те эри ансяк монь прясонть…?\nУльнесь эйкакшпингене, ды нейгак кадовсь тетям тень певтеме авторитетэкс. Мезе мон кевкстинь книгадонть - а лецтяви, ансяк эзть истовтово тетянь валонзо Степан Эрьзядо:\n- «Улить, цёрам, неиця ломанть. Сынь неить сень, мезесь лиятненень а неяви судо ало. Улить содыця ломанть, конатне содасызь эрямонть потмоёжос, лисьмань потмаксос. Улить ломанть маштыцят, сынест Инешкиазось максь сырнень кедть. Ды улить ломанть, конатнень Инешкипазось казни колмоксть: сынь Неить, Содыть ды Маштыть. Истямокс ульнесь Степан Эрьзя».\nТечи монень ули мезе поладомс тетянь валтнэс. Степан Эрьзя, конань рузтнэ кода свал салазь-ускозь лемдить «русский Роден», а стяко саизе раськелементь эстензэ лемекс. Сонзэ таланозо, ине маштомазо а касоволь истямо сэрьс эрзя раськеденть башка. Истя касы\nбояр пангось. Муемстэнзэ тонть кенярдомадонть лиясто лексемаськак лотки мазычиденть. Ансяк а весе содыть косто сон саевсь, пангось. Тосо, мода потсонть, эйстэнзэ эрьва ёнов чиить-оргодить ламодо-ламо, прячерьде седе човинеть ундокскеть, конат пурныть модастонть весе пангонь касомантень эрявиксэнть. Аламот содыть: ве бояр пангонть ундокстнэ лиясто сралить вирьганть цела гектарс.\nИстя Степан Эрьзяяк! Сон ульнесь трязь–кастазь эрзя раськесэнть.\nАнсяк учовсь «лембе пиземе шкась» ды таланозо кайсь менельс. Эрзя раськенть ундокскензэ течи анокстыть седе тов сыцят одт эрзянь родент ды моцарт, эйнштейнт ды ньютонт, моисейть, вашингтонт ды пургазт. «Лембе пиземесь» ютаволь! Мон кеман – те пиземесь маласо!\nЭрязо Эрзянь Раськесь, вечкевикс ялгат!\nСтепан Эрьзя. Мейсэ питнезэ эрзянь раськенть туртов?\nЛамо паро валт ёвтазь Степан Эрьзядо, ине эрзянь ломанденть. Мон чачинь 1955 иестэ, зярдо сон эрясь. Карминь содамо Степан Эрьзядо ансяк иев ломаньстэ, сестэ, зярдо тень топодсть 30-ньде ламо иеть. Мекс? Истя эйсэнек тонавтсть, истя кирдивиесь кекшсь Степан Эрьзянь лемензэ эрзятнень эйстэ.\nМейсэ ине питнезэ Степан Эрьзянь Эрзя раськенть туртов? Сеньсэяк, эрзят: сон эрзятнестэ васенцесь, кие ёртызе эсь лангстонзо «мордва» псевдолементь. Сон васняяк мерьсь эстензэ: - «Мон – Эрьзя!» Ды те минек раськень лементь гайтевстэ невтизе-кепедизе весе Модамасторонть келес! «Мордватне» маньчить эйсэнек: келя, минек Модамастор келес содасамизь кода «мордва», секскак эряви миемс-ёртомс-кадомс-стувтомс Эрзя леменек ды лемдямс эсь прянок «мордва» псевдолемсэнть. Те виськстэме маньчема! Весе Модамасторось содасы Эрьзя валонть! Пильгс-модас тень кис сюконямка тенек, эрзят, васенце эрзянь ломанентень, кона мерсь: -« Мон – Эрьзя!» Те эрзянь ломанесь – Степан Эрьзя. Содадо теде, эрзят. Теньсэяк – сонзэ ине питнезэ Эрзя раськенть туртов. Кода Степан Эрьзя эзь пеле эсь прядонзо сёрмадомс-меремс – ЭРЬЗЯ 110 иеть теде икеле, истя эрьва эрзянтень меремка апак пеле нейгак, неень стака шкатнестэ: - Мон – ЭРЗЯ! Сестэ раськенек а ёми…